ועדת הכלכלה, כנסת 17, פרוטוקול מספר 407, 2007-11-21 10:00

משה כחלון: בוקר טוב, אני פותח את ישיבת ועדת הכלכלה.

משה כחלון: על סדר היום: תקנות זכויות הדייר בדיור הציבורי.

משה כחלון: אני קורא את הפנייה לוועדה: "ביום ט"ז בתמוז, 2 ביולי 2007, חוקקה הכנסת תיקון לחוק זכויות הדייר בדיור הציבורי.

משה כחלון: בהתאם לתיקון זה לחוק נקבעה חובת התקנת דודי שמש בדירות הדיור הציבורי וזאת באופן הדרגתי, תוך תקצוב הנושא בסך 5 מיליון ₪ לשנה.

משה כחלון: התיקון לחוק קובע כי שר הבינוי והשיכון, באישור ועדת הכלכלה של הכנסת, יקבע אמות מידה למתן קדימות בהתקנת דודי שמש.

משה כחלון: לאחר בחינה מעמיקה של הנושא קבע משרדנו אמות מידה למתן קדימות כאמור על בסיס גודל משפחה ומצב כלכלי.

משה כחלון: אמות מידה אלה גובשו לנוסח תקנות זכויות הדייר בדיור הציבורי (קדימות בהתקנת דודי שמש).

משה כחלון: נוסח התקנות אושר על ידי משרד המשפטים.

משה כחלון: אבקשך להביא את נוסח התקנות לאישור ועדת הכלכלה של הכנסת.

משה כחלון: בכבוד רב, זאב בוים, שר הבינוי והשיכון".

לאה ורון: אולי המשרד רוצה להציג את המשמעות של התקנות הללו.

שרה צימרמן: אנחנו חושבים שהצבנו את שני הקריטריונים העיקריים הרלוונטיים.

שרה צימרמן: הראשון הוא גודל המשפחה ובתוך גודל המשפחה אנחנו נאבחן את זה לפי מצב כלכלי.

שרה צימרמן: אלה שני הקריטריונים הרלוונטיים.

משה כחלון: זוג קשישים שמשתכר 1,800 שקלים לחודש וזאת הכנסתם היחידה.

משה כחלון: איפה הם עומדים במקרה הזה?

שרה צימרמן: הקריטריון העיקרי הוא גודל המשפחה ולכן, ממילא קשיש או זוג קשישים נמצאים בעדיפות נמוכה.

שרה צימרמן: אנחנו מדברים קודם כל על המשפחות הגדולות, שיש להם הרבה ילדים, ואצלם הבעיה חמורה יותר.

שרה צימרמן: הרי יש דודי חשמל, אולם הם יקרים לשימוש.

שרה צימרמן: מי משתמש בעיקר בהרבה מים?

שרה צימרמן: המשפחות הגדולות.

שרה צימרמן: לכן העדיפות שלנו היא קודם כל למשפחות הגדולות.

שרה צימרמן: כל שנה יינתן כסף ונרד במספר הנפשות הזכאיות.

דוד קשני: למה מכניסים מצב כלכלי?

דוד קשני: מה הקשר בין זה לזה?

משה כחלון: יש קשר.

דוד קשני: אדם עם עשרה ילדים צריך להרוויח 12,000-13,000 שקלים בחודש.

דוד קשני: אם הוא מרוויח 20,000 שקל לא תתקינו לו דוד?

משה כחלון: לא, יתקינו דוד למי שמשתכר 5,000 שקלים.

שרה צימרמן: בדיור הציבורי גרה אוכלוסיה קשה וגם אוכלוסיה של זוגות צעירים, שחיים ללא הנחות בגלל המצב הכלכלי שלהם, מה שנקרא אצלנו שכר דירה חופשי.

שרה צימרמן: אלה יימצאו בעדיפות אחרונה בקריטריון של גודל המשפחה.

משה כחלון: זה ברור.

משה כחלון: אם לא היה סכום מוקצב של 5 מיליון והיה לכולם, לא היתה בעיה, אבל את הסכום המוקצב אנחנו צריכים לחלק לפי קריטריונים.

ברכה ארג'ואני: בתור משפחה קטנה שגרה בדיור הציבורי ונמצאת במצב כלכלי מאד קשה, אני שואלת האם נכון להגיד שהקריטריון העיקרי הוא גודל המשפחה.

ברכה ארג'ואני: מה קורה עם קשישים שחיים מקצבאות הזקנה של הביטוח הלאומי וגם הם צריכים להתקלח.

ברכה ארג'ואני: אין פה צדק להגיד לזוג קשישים או למשפחות חד הוריות קטנות שלא מגיע להם.

ברכה ארג'ואני: אם אני לא משפחה גדולה זה אומר שאני לא צריכה לקלח את הילדים שלי כל יום?

משה כחלון: תודה.

משה כחלון: חבר הכנסת רן כהן, מציע החוק, בבקשה.

רן כהן: אני מודה שעוד לא עברתי על סדר העדיפות שמוצע על ידי השר, אבל אם יש קריטריון של נפשות ומצב כלכלי היה צריך לעשות אינטגרציה בין שניהם ולראות מה המצב הכלכלי פר נפש.

משה כחלון: בכך אתה מוציא מהמשחק אוכלוסיה אדירה.

רן כהן: אני אסביר.

רן כהן: תאר לעצמך אישה, שגידלה עשרה ילדים וכולם כבר גרים מחוץ לבית.

רן כהן: היא חיה מקצבת הביטוח הלאומי, היא עשתה את הכל ויכול להיות שיש לה קצבה של 1,200 שקלים לחודש.

רן כהן: מבחינת הקדימות האנושית היא יכולה להיות לפני משפחה עם עשרה ילדים.

רן כהן: כל הוויכוח עם משרד השיכון על חוק הדיור הציבורי הוא האם הקריטריון הוא מספר נפשות או ותק.

רן כהן: ותק מציין אנשים בודדים, שנותרו לאחר שגידלו את הילדים, חיתנו אותם וכו', אבל עדיין מגיעות להם זכויות.

משה כחלון: זה העיוות הכי גדול בחוק הזה, ששללו זכויות מאנשים עם ותק.

רן כהן: לכן הוויכוח עם השר הוא על הוותק.

רן כהן: ישבתי עם מנכ"ל משרד השיכון יחד עם חבר הכנסת איתן כבל.

רן כהן: המנכ"ל אמר שהם מוכנים להעביר את זה בקריאה ראשונה בתנאי שאני אשנה את הקריטריון מוותק למספר נפשות.

רן כהן: אמרתי לו שאני לא מוכן לוותר על הוותק אלא שאחרי הקריאה הראשונה יהיה שילוב של שני הדברים.

רן כהן: שם זאת לא בעיה כי שם אפשר למכור לכולם, אבל פה יש בעיה בגלל הקדימות.

רן כהן: אולי תמצאו עוד 5 מיליון?

דוד קשני: מדובר בחמישה מיליון לשנה, נכון?

רן כהן: כן.

רן כהן: אנחנו ממהרים כי אנחנו רוצים להספיק את 2007.

סנדי בת יער: אני דיירת עמיגור מזה כ-23 שנים.

סנדי בת יער: עמיגור החליפה לי את הדוד ואמרו לי שאת הדוד הם מממנים ואת הקולט אני צריכה לשלם על חשבוני.

משה כחלון: עמיגור מחליפים דוד שמש?

סנדי בת יער: דוד שפועל על חשמל.

סנדי בת יער: הבעיה היא עם הקולט שמש.

משה כחלון: היום הם מחליפים דודי שמש?

דוד קשני: מחליפים רק את הדוד ולא את הקולטים.

רן כהן: בלי קולטים אין מים חמים.

סנדי בת יער: הקולט שלי התקלקל אחרי 19 שנים ושילמתי הרבה כסף בשביל להחליף אותו.

סנדי בת יער: היום עמיגור אומרת לי לקנות קולט חדש על חשבוני, כאשר המחיר של הקולט הוא 1,600-2,000 שקל, שזה מחיר של שכר דירה לשנה שלמה.

סנדי בת יער: החלפתי את מונה החשמל שלי למונה דיגיטלי, דבר שחוסך לי המון כסף כי אני מדליקה מכשירים זוללי חשמל בשעות הזולות.

רן כהן: מי התקין את הדוד שמש במקור?

סנדי בת יער: עמיגור.

רן כהן: אם כך, עמיגור חייבת לתקן אותו על פי חוק זכויות הדייר בדיור הציבורי.

דוד קשני: נכון, אבל הם אומרים שהקולטים לא בחוק.

רן כהן: מה הם מבלבלים את המוח?

רן כהן: החוק כולל דוד שמש מלא.

רן כהן: אתם טועים כי על פי חוק תמר גוז'נסקי הם חייבים לתקן אותו.

רן כהן: זה חלק מהתשתית של הדירה.

דוד קשני: אנחנו מציגים לך את המציאות.

משה כחלון: לגבי הקולטים – החוק מדבר על דודי שמש.

משה כחלון: בתקנות אנחנו לא יכולים לשנות שום דבר שלא נרשם בחוק.

משה כחלון: הסבתם את תשומת ליבנו על נושא הקולטים ונחשוב איך לפתור את הבעיה בהמשך.

משה כחלון: עורך הדין ימין, ממלא מקום היועצת המשפטית כתב לי שכרגע אי אפשר לעסוק בזה ואמונים עליי דבריו.

משה כחלון: לכן חבל לעסוק בזה.

משה כחלון: יש דברים בעייתיים והיום אנחנו נסיים את התקנות כדי לתפוס את תקציב 2007.

רן כהן: אני לא רוצה להשאיר את הגברת בלי תשובה.

רן כהן: תפני אליי ואני אטפל בזה.

סנדי בת יער: תודה.

רן מלמד: הטענות שעלו בדבר אוכלוסיות שלא יקבלו עדיפות הן נכונות, אבל חלק מהפתרונות שלהם יכולים לבוא דרך ועדת החריגים שמוגדרת בתקנות האלה.

משה כחלון: זה בנוסף ל-5 מיליון?

רן מלמד: לא.

רן מלמד: זה על מנת לתת גם לאלה שלא נכנסים לעדיפויות הרגילות ולתת להם באופן חריג.

רן מלמד: דבר נוסף שנעשה ואנחנו היינו מעורבים בו היה לבחון את הנושא הגאוגרפי.

רן מלמד: היתה מחשבה שאמרה שיכול להיות שצריך לתת עדיפות לאנשים לפי איזורים גאוגרפיים, במקום שקר יותר או קר פחות.

רן מלמד: נעשתה בדיקה מקיפה והתברר שהשינויים הם בשוליים ולכן אין צורך לעשות אבחנה כזאת.

רן מלמד: לגבי השאלה שעלתה – מה קורה עם קולטי שמש ומה קורה עם דודים שכבר קיימים, כי החוק הזה מדבר על התקנת מערכות חדשות ואנחנו יודעים משיחות עם החברות המשכנות, שהן מתקינות דודים חדשים.

רן מלמד: לדעתי חשוב מאד להעביר היום את התקנות כי החוק עבר לפני כחמישה חודשים ואנשים מחכים.

רן כהן: אני מוכן לקבל את התקנות האלה אם אתם מוכנים להוסיף עוד סעיף, שאומר שתינתן עדיפות גם למשפחות שהכנסתן פר נפש היא נמוכה ביותר.

שרה צימרמן: השאלה היא האם אפשר לעשות גם וגם.

שרה צימרמן: ברור שבמשפחות הגדולות ההכנסה פר נפש תהיה הנמוכה ביותר.

שרה צימרמן: כפי שאומר נציג עמותת ידיד, זה ייבחן במסגרת ועדת חריגים.

יורם מרציאנו: האמת היא שמרוב ועדות במשרד השיכון אנחנו לא רואים שום דבר.

יורם מרציאנו: תפסיקו עם הוועדות.

יורם מרציאנו: כל היום אתם עסוקים עם הוועדות ואין שום פתרונות.

יורם מרציאנו: כל פעם שאני פונה אומרים לי שצריך לבדוק את זה בוועדה.

יורם מרציאנו: מספיק עם הוועדות.

יורם מרציאנו: די.

יורם מרציאנו: אני מחכה עם ועדות כבר חודשים עם פניות שלא אזרחים שפנו אליי.

יורם מרציאנו: חבר כנסת מבקש בכתב ואתם לא מתייחסים.

יורם מרציאנו: איך ירגיש האזרח הקטן?

יורם מרציאנו: זה נמצא חודשים בוועדת חריגים ואומרים לי: תמתין.

שרה צימרמן: ועדות חריגים באות תמיד להוסיף על הכללים והנהלים הקיימים, כלומר אם לא תהיה ועדת חריגים, האנשים האלה לא יקבלו.

שרה צימרמן: הוועדות האלה רק מוסיפות ולא גורעות.

שרה צימרמן: בחוק גוז'נסקי האוצר התנגד להוסיף כל מיני פריטים ובכוח הכניסו ועדת חריגים.

שרה צימרמן: ועדת החריגים הזאת היא התרופה.

יורם מרציאנו: רק כשהחולה מת אתם נותנים לו תרופה.

רן כהן: למה אתם לא מוכנים לקבל את ההצעה שלי?

שרה צימרמן: זה לא יכול להיות גם וגם וגם.

רן כהן: אם תראי שיש משפחות שיש בהן שתיים או שלוש נפשות, אבל ההכנסה פר נפש מאד נמוכה.

רן כהן: ..

שרה צימרמן: זה הופך את הקריטריון לקריטריון של הכנסה לנפש.

משה כחלון: לפי הקריטריון הזה גם הקשישים לא יקבלו.

רן כהן: משפחה עם הרבה נפשות תהיה ממילא בראש התור, אבל צריך לתת סיכוי גם לאחרים להיכנס לתור.

דוד קשני: עשיתי חישוב פשוט – יש 5 מיליון שקלים ולפי זה אפשר להתקין 2,500 שקלים בשנה לפי מחיר של 2,000 שקל לדוד.

דוד קשני: צריך לחלק את זה חצי חצי – המשפחות הגדולות יקבלו 1,000 דודים בשנה והמשפחות הקטנות יקבלו 1,000 דודים בשנה.

דוד קשני: דבר נוסף – כתוב כאן שיהיה נוכח בוועדת החריגים נציג ציבור.

דוד קשני: מי קובע מי הוא נציג הציבור?

משה כחלון: השר מחליט.

יצחק זיו: זכותו של השר להחליט.

משה כחלון: מי אתה רוצה שיהיה נציג הציבור?

דוד קשני: אחד משלנו.

דוד קשני: למשל רן.

משה כחלון: אני מוכן להמליץ על מי שתבקשו, אבל בסופו של דבר השר מחליט כי זאת פרורגטיבה של השר.

דוד קשני: אתה מקבל את ההצעה שלי לגבי הדודים?

משה כחלון: לא, אני לא שלם עם זה.

שרה צימרמן: אני מציעה ללכת בדרך של רן – להקצות אחוז מסוים מתוך המכסה, 10%-20%, למשפחות היותר קטנות וכך נדע שכל שנה תהיה לנו מכסה.

רן כהן: אני מקבל את הפתרון הזה.

בצלאל סינאווני: לדעתי זה מיותר.

בצלאל סינאווני: לנו בעמיגור יש 332 משפחות שיש בהן שמונה נפשות ומעלה מתוך 16,000 דיירים.

בצלאל סינאווני: לדעתי השנה הראשונה תכסה כבר את כל המשפחות ברוכות הילדים.

אריה מאור: בחברת עמידר יש 2,258 משפחות עם שמונה נפשות מתוך 55,000 דיירים.

משה כחלון: אני רוצה לדעת כמה דיירים יש בדיור הציבורי.

שרה צימרמן: כ-65,000 שקלים.

משה כחלון: רן מלמד, מה דעתך על ההצעה של רן כהן להקצות 20%?

רן מלמד: אני חושב שזה נותן פתרון סביר.

שרה צימרמן: ה-20% יהיו למשפחות יותר קטנות, לאו דווקא לקשישים.

רן כהן: למשפחות קטנות על פי רמת הכנסתן מהנמוכה לגבוהה.

שרה צימרמן: מה זה משפחות קטנות?

שרה צימרמן: שבע נפשות במשפחה זה משפחה קטנה?

רן כהן: לא.

רן כהן: עד ארבע נפשות.

דוד קשני: מה זה נפשות?

דוד קשני: מתחת לגיל 21?

רן כהן: לא, כל מי שגר בדירה.

דוד קשני: זה מה שצריך לשנות.

דוד קשני: נפשות זה כל מי שגר בדירה, בלי להתייחס לגיל.

רן כהן: על דודי שמש אין ויכוח, רק על רכישת דירה.

אני רוצה להבין מה ההבדל בין מה שאתם מציעים ב-20% האלה לבין מה שמוצע פה כמבחן ההכנסה?

אני אקרא את התקנות: "בתוקף סמכותי לפי סעיף 8 לחוק זכויות הדייר בדיור הציבורי, התשנ"ח-1998, ובאישור ועדת הכלכלה של הכנסת, אני מתקין תקנות אלה: הגדרות.

1.

בתקנות אלה – "גודל משפחה" – מספר הנפשות במשפחה, המחושב לפי כללי משרד הבינוי והשיכון לחישוב הנחות בשכר דירה לדיירי הדיור הציבורי, המונחים לעיון הציבור במשרדי החברות המנהלות דיור ציבורי (להלן – כללי משרד הבינוי והשיכון)".

האם לא כדאי שזה יהיה פתוח לעיון הציבור גם באינטרנט כדי שאנשים יוכלו לראות את זה בצורה יותר קלה ולא יצטרכו לגשת לחברה?

רן מלמד: אני מבקש שתוסיף שהמשרד והחברות המשכנות יעשו פרסום בשפה קלה לקריאה ולהבנה בשלוש שפות לפחות כדי שהציבור יבין במה מדובר – עברית, רוסית וערבית.

לאה ורון: הוועדה עוסקת עכשיו בתקנה הראשונה וחברי הכנסת צריכים להתייחס לתקנה ולאשר אותה.

לאה ורון: נעסוק אחר כך בפרסום כי ככה לא יהיו תקנות.

בהתייחס למה שאמר מר מלמד, זה יכול להיות בהנחיות הפנימיות של משרד השיכון באיזה שפות זה יפורסם, אבל שזה יהיה פתוח לעיון הציבור גם באינטרנט כדי שתהיה נגישות יותר קלה.

יעקב הלפרין: גודל המשפחה לפי כללי משרד השיכון נוגע רק לילדים מתחת לגיל 18 וזה לחומרה מבחינת ההכנסות כדי לא לתת הנחה.

אומרים במשרד שהם נחשבים.

משה כחלון: אנחנו רוצים לחשב את מי שגר בדירה.

יצחק זיו: קשה מאד לבדוק את זה.

שרה צימרמן: אין בעיה של גודל משפחה אלא מבחינת ההכנסה.

רן כהן: ודאי.

רן כהן: אם יש אנשים מעל גיל 21 ויש להם הכנסה, תמדדו את ההכנסה שלהם.

יעקב הלפרין: מבחן ההכנסה הוא כדי לצאת מהקריטריון, לא כדי להיכנס אליו.

רן כהן: אם הם סופרים ילדים רק עד גיל 18, משפחה גדולה תהיה פתאום קטנה, אבל אם אומרים שיספרו גם את מי שמעל גיל 18 ויספרו גם את ההכנסה שלו, זה בסדר גמור.

רן כהן: אם יש הכנסה אמיתית למשפחה, שיספרו.

יעקב הלפרין: לפי כללי משרד השיכון לחישוב הנחות בשכירות, אם יש ילדים מעל גיל 21 – משפחה שבה הילד התגרש וחזר לגור אצל ההורים עם הילדים שלו – הילדים שלו ייחשבו והוא לא ייחשב להנחה בשכירות.

יעקב הלפרין: הוא ייחשב כדי לצאת מההנחה בשכירות כי יש לו הכנסות.

יעקב הלפרין: ההכנסות שלו ייחשבו כדי להוציא אותו.

רן כהן: הם לוקחים בחשבון את כל ההכנסה וזה בסדר.

משה כחלון: ""התקרה המזכה " – הסכומים אשר נקבעו כתקרת הכנסה המזכה בהבטחת הכנסה לפי כללי משרד הבינוי והשיכון".

משה כחלון: בסעיף 3 מדובר על קדימות ונאמר – משפחות אשר הכנסתן אינה עולה על התקרה המכסה.

משה כחלון: זה לא נותן מענה להצעה שלך?

רן כהן: לא, לכן אנחנו רוצים ש-20% מההקצאה השנתית תהיה עבור משפחות עד 4 נפשות בהתאם לרמת הכנסתן.

שרה צימרמן: אני אחזור על ההצעה – מתוך ההקצאה השנתית יוקצו 20% למשפחות עד ארבע נפשות על פי הכנסתן.

רן כהן: זה בסדר כי אנחנו לא יכולים לדעת עכשיו האם באמת משפחה עם נפש אחת או עם ארבע נפשות נמצאת במצוקה יותר גדולה.

שרה צימרמן: אני לא מציעה לנסח את זה בפזיזות אלא נעשה את זה בצורה מסודרת.

רן כהן: לא יהיה לנו זמן ונפסיד את 2007.

משה כחלון: אני מוטרד מזה.

משה כחלון: אני לא רוצה שהוועדה תהיה הגורם שבגללו אלפי משפחות לא יקבלו את הזכאות הזאת.

שרה צימרמן: נקבע שבעוד עשרה ימים נדון בנושא שוב.

משה כחלון: לא.

משה כחלון: אני רוצה נוסח שאנחנו מצביעים עליו היום והוא מקובל עליכם.

משה כחלון: אני רוצה לצאת מפה עם תקנות.

משה כחלון: גם את עניין ועדת החריגים שנוגע ל-20% שהקצבנו אני לא כל כך מקבל ואני רוצה שהיא תיכנס לתוקף בינואר 2008.

משה כחלון: עד שיקימו את הוועדה הכסף יילך.

שרה צימרמן: אני מבינה שה-20% הם לא במסגרת ועדת החריגים.

שרה צימרמן: ועדת חריגים היא מעבר לזה.

משה כחלון: אני רוצה לדבר בעברית הכי פשוטה – אני רוצה לצאת מכאן היום עם תקנות, כך שב-2007 יקבלו 2,500 משפחות את זה וכל השינויים יהיו בשנה הבאה.

משה כחלון: אפשר לעשות את זה?

משה כחלון: אם התקנות מאושרות ויוצאות לדרך, אנחנו יודעים שלפי החוק אתם חייבים לתת את התקציב ל-2007.

משה כחלון: אם אנחנו נשאיר דברים פתוחים ולא יהיה זמן, אנחנו נאבד את השנה הזאת.

עו"ד אמיר פז: אתה רוצה להתקין את התקנות האלה עכשיו ובשנה הבאה לעשות תיקון?

משה כחלון: לא.

משה כחלון: אנחנו נתקין היום ואם תהיה בעיה נכניס אותן לתוקף רק בשנה הבאה.

רן כהן: אני מציע שנקבל את התקנות בנוסף ל-20% כבר עכשיו.

רן כהן: ה-20% לא מחייבים ועדת חריגים אלא רק דבר אחד – שמשרד הבינוי והשיכון יכלול מיליון שקל מתוך ה-5 מיליון שקלים ל-20% שהחרגנו.

רן כהן: אין לו בעיה לעשות את זה עכשיו והוא לא צריך ועדת חריגים.

שרה צימרמן: הכל בתוך התקנות, גם ועדת החריגים.

רן כהן: ועדת חריגים קיימת בחוק ולכן אין בעיה בכלל.

משה כחלון: במתכונת הזאת אני יותר שקט.

משה כחלון: 20% יוקצו למשפחות עד ארבע נפשות לפי מבחן הכנסה ולא תהיינה ועדות נוספות.

עו"ד אמיר פז: מדובר בהכנסה פר נפש?

רן כהן: כן.

אירית פרידלנדר: זה מושג חדש.

רן כהן: אני רוצה להקטין את הקריטריון עד שלוש נפשות.

ברכה ארג'ואני: לילדה שלי אין הכנסה.

רן כהן: ההכנסה שלך תתחלק בינך לבין הילדה שלך ואם ההכנסה פר נפש אצלך נמוכה, את תהיי בסדר עדיפות יותר גבוה.

רן כהן: אני מציע שזה יהיה עד שלוש נפשות לפי מבחן הכנסה פר נפש.

שרה צימרמן: נאמר לי פה שהכנסה לנפש הוא נושא שלא נמצא במערכות הממוחשבות שלנו.

שרה צימרמן: הקריטריון שלנו הוא משפחות שמתקיימות מקצבת קיום, הנחות וללא הנחות.

שרה צימרמן: אני מציעה שגם את המשפחות נמדוד לפי אלה שמתקיימות מקצבת קיום, אלה שמקבלות הנחה ואלה שלא מקבלות הנחה.

שרה צימרמן: אלה יהיו הקריטריונים.

רן כהן: אני מקבל את זה כי אלה קריטריונים סוציו-אקונומיים.

רן כהן: זה נמצא אצלכם בכללים ואין לכם בעיה לאתר את המשפחות האלה אפילו בחודש הזה.

משה כחלון: האם כוונתו של חבר הכנסת כהן ברורה?

שרה צימרמן: כן.

משה כחלון: זה מה שאנחנו רוצים ואנחנו סומכים עלייך שזה יהיה הכי טוב.

שרה צימרמן: הכי יעיל.

אני קורא את תקנה 2.

מתן קדימות למשפחות גדולות – 2.

הקדימות בהתקנת דודי שמש בדירות ציבוריות תהיה על פי גודל המשפחות המתגוררות בדירות – מהגדולות לקטנות.

סדרי קדימות נוספים.

3.

הקדימות בהתקנת דודי שמש בדירות ציבוריות בקבוצה הכוללת משפחות בעלות גודל משפחה זהה, תהיה לפי קבוצות המשנה שלהלן בסדר יורד: משפחות אשר הכנסתן אינה עולה על התקרה המזכה.

משפחות הזכאיות להנחה בשכר דירה, אשר אינן נכללות בסעיף קטן (א) לעיל.

משפחות אשר אינן זכאיות להנחה בשכר דירה.

"

רן כהן: צריך להכניס פה את ה-20%.

עו"ד אמיר פז: נוסיף סעיף 4 ונכתוב – על אף האמור בתקנות 2 ו-3, 20% מהתקציב השנתי כאמור בסעיף 8 לחוק ישמש להתקנת דודי שמש למשפחות שגודלן אינו עולה על שלוש נפשות.

עו"ד אמיר פז: סדרי הקדימות לקבוצת משפחות זו יהיו כאמור בתקנות 2 ו-3.

רן כהן: מקובל עליי.

זאת היתה תקנה 4, כפי שקראת אותה.

תקנה 5 תהיה ועדת החריגים – (א) השר ימנה ועדת חריגים של ארבעה, ואלה חבריה: מנהל אגף נכסים ודיור במשררד הבינוי והשיכון או נציגו, והוא יהיה היושב ראש.

סמנכ"ל בכיר לאכלוס במשרד הבינוי והשיכון או נציגו.

נציג שר האוצר.

נציג ציבור.

(ב) הוועדה תהיה מוסמכת לאשר מתן קדימות בהתקנת דודי שמש בדירות ציבוריות למשפחות אשר אינן זכאיות לקדימות על פי תקנות אלה בהתאם לאמות מידה שתקבע ותפרסם ברבים, בין השאר בהתחשב במצבן הכלכלי, הסוציאלי והבריאותי של בני המשפחה".

משה כחלון: עורך הדין פז, מתי השר ימנה את הוועדה הזאת?

עו"ד אמיר פז: אין בעיה כי בכוונה לקחנו בדיוק את הנוסח שיש בחוק גוז'נסקי.

עו"ד אמיר פז: אלה אותם אנשים שיושבים שם ודנים באותה מאטריה.

עו"ד אמיר פז: הוועדה קיימת והיא תשב לדון גם בנושא הזה.

ברכה ארג'ואני: הוועדה קיימת והיא מייד תתחיל לדון בעניינים האלה?

עו"ד אמיר פז: כן.

משה כחלון: מה שמטריד אותנו זה להספיק את התקציב של השנה הזאת.

שרה צימרמן: יש לנו שר חדש.

שרה צימרמן: אולי אפשר לקבוע שתוך שלושים יום תיקבע ועדה.

משה כחלון: בנוגע לנציג הציבור אני מוכן להמליץ על מי שתגידו.

משה כחלון: אני מאד מעריך את האנשים שמגיעים לכאן לכל דיון.

אנחנו נוסיף בסעיף (א) שהשר ימנה תוך שלושים ימים ועדת חריגים.

דוד קשני: מה קורה לכסף שלא השתמשו בו באותה שנה?

דוד קשני: האם יחזירו אותו לאוצר?

דוד קשני: כסף שלא מנוצל במשרד השיכון מוחזר לאוצר.

משה כחלון: אין לנו שליטה על זה.

אם התחילה של התקנות מיידית, אפשר להוריד את סעיף התחילה.

עו"ד אמיר פז: כן, התחילה תהיה ביום הפרסום.

משה כחלון: משרד השיכון, האם יש לכם את הכסף עבור זה?

משה כחלון: אתם ערוכים לטפל בזה כבר השנה?

שרה צימרמן: לא ראיתי אם הכסף נמצא ל-2008.

משה כחלון: לא, אני מדבר על תקציב 2007.

שרה צימרמן: אין לי תשובה.

רן כהן: היתה הסכמה מפורשת של שר השיכון לשעבר, שטרית, עם שר האוצר לשעבר, הירשזון, ש-5 מיליון יוקצו ב-2007.

משה כחלון: יש נציג של האוצר?

לאה ורון: לא.

לאה ורון: הם הוזמנו לדיון ולא הגיעו.

רן כהן: תפקידו של משרד השיכון לממש את ה-5 מיליון שקלים הללו.

דוד קשני: אפשר להוציא ממשרד השיכון מסעיף אחר לדודי השמש.

רן כהן: לא.

רן כהן: יש הבטחה של משרד האוצר.

רן כהן: החוק קיים ומוסכם על שר האוצר, כולל הכסף.

שרה צימרמן: רן, אני לא יכולה לענות לך.

שרה צימרמן: למיטב ידיעתי הכסף לא נמצא וחסר פה נציג ממשרד האוצר.

רן כהן: אדוני היושב ראש, אנחנו מבקשים ממשרד הבינוי והשיכון לממש את ה-5 מיליון עוד ב-2007.

שרה צימרמן: זה יהיה על חשבון מסכנים אחרים.

רן כהן: אין שום בעיה לשר הבינוי והשיכון לממש את זה כי יש לו חוק שמוסכם על האוצר.

רן כהן: במפורש מדובר על 5 מיליון שקלים נוספים ולא מתוך תקציב משרד הבינוי והשיכון.

רן מלמד: אולי היושב ראש ואתה יכולים לכתוב מכתב לשר האוצר בנוגע להעברת הכסף.

רן כהן: אני מציע שבנוסף לסיכום התקנות תהיה החלטה של הוועדה שפונים לשר הבינוי והשיכון ולשר האוצר כדי שיממשו עוד בשנת 2007 את התקציב של ה-5 מיליון.

רן כהן: אנחנו נדבר איתם במליאה.

משה כחלון: אני מבקש לאשר את התקנות עם השינויים כפי שהוקראו כאן.

משה כחלון: הצבעה בעד אישור התקנות – פה אחד נגד – אין נמנעים – אין תקנות זכויות הדייר בדיור הציבורי אושרו.

משה כחלון: התקנות אושרו פה אחד.

משה כחלון: ועדת הכלכלה דורשת משר השיכון ומשר האוצר להקצות תקציבים לצורך יישום התקנות האלה כבר בשנת 2007.

רן כהן: את כל הסכום, 5 מיליון, ולא את החלק שנשאר עד סוף השנה.

משה כחלון: התוספת של חבר הכנסת כהן מקובלת כמובן.

משה כחלון: מדובר בכל הסכום.

משה כחלון: תודה רבה לכולם, הישיבה נעולה.